Marginal (Televisiounsserie)

Marginal ass eng lëtzebuergesch Televisiounsserie vum Frédéric Zeimet (Iddi an Dréibuch), Katia Lanero a Jonathan Becker (Co-Zeenaristen). Déi éischt Episode goufe vum 4. Abrëll bis de 7. Mee 2024 ënner der Regie vum Loïc Tanson gedréint.Julien Carette: «Marginal», la série qui adapte des true crimes luxembourgeois." virgule.lu, 04.04.2024.

Se gouf vum 25. Februar bis dem 18. Mäerz 2025 un op RTL Télé Lëtzebuerg gewisen a war och an der Mediathéik RTL Play ze gesinn.

Am Summer 2025 huet de Lëtzebuerger Filmfong de Finanzement vum Developpement vun enger zweeter Staffel akkordéiert."Filmfong: 14 Projete ginn an der 3. Sessioun vun dësem Joer finanziell ënnerstëtzt." rtl.lu, 29.07.2025.

Ëm wat geet et an der Serie?
Marginal ass eng True crime story. Behandelt gi 4 Kriminalfäll, déi sech uganks vum 20. Joerhonnert zu Lëtzebuerg ofgespillt hunn (1 pro Episod). Den Untersuchungsriichter Albert Henrotin an de Brigadier Léon Clemens setzten alles drun, fir se ze léisen...

 Episoden 
1. Saison 
  N°
  Episod
  Ëm wat geet et?
  Éischt Ausstralung
  1
  1902: Catherina Bernard
  Zu Holztem gëtt d'Catherina Bernard (Katharina Bintz), eng elengerzéiend Mamm vun 22 Joer, déi um Haff vun hiren Eltere lieft, beschëllegt, e Kand op d'Welt bruecht ze hunn an et dout gemaach ze hunn...
  25. Februar 2025
   2
  1903: Fritz Bastendorff
  Zu Dikrech gëtt de Coiffer a Wiert Fritz Bastendorff verdächtegt, seng Fra Suzanne, déi ënner Depressioune gelidden huet, ëmbruecht ze hunn. Si louch am houbeschte Gezei am Schlofzëmmer um Bett. Parallel geet den Henrotin dem stënterleche Verschwanne vun  der Koppel Schultz no, vun där  verschidde Leit munkelen, si wieren ermuert ginn...
  4. Mäerz 2025
   3
  1906: Jean Pomerelle
  An der Péitruss gëtt eng gekäppt a mutiléiert Läich fonnt. No enger Beschreiwung an der Zeitung stellt sech eraus, datt et de Jean Pomerelle ass, e jonke Mann, dee sech fir e puer Su fir Männer prostituéiert huet...
  11. Mäerz 2025
  4
  1909: Théodore Colbach
  Zu Bettborn gëtt de Blechschléier Colbach a sengem Haus ermuert opfonnt. Indizen deiten drop hin, dass en de Mäerder kannt huet - an dass et méi wéi een Täter war. De Schmadd Holzmacher a seng Fra geroden an de Verdacht. Ma de Henrotin gleeft net drun dass si et waren ...
  18. Mäerz 2025

 2. Saison 
Déi zweet Saison spillt tëscht 1909 an 1917 - deemno virum a matten am Éischte Weltkrich. Den Albert an de Léon sinn ewell allen zwéin Untersuchungsriichter a probéieren, d'Feeler vun der Kriminal-Brigad ze riichtzebéien, andeems si komplex Kriminalfäll ënnersichen, wärend de Krich, dee grad eskaléiert, si zwéngt, am Interêt vum Allgemengwuel mat hire schlëmmste Feinden zesummenzeschaffen.  D'Handlunge spillen ënner anerem an der Stad, zu Munneref, Klengbetten, Mecher, an der Fiels, zu Peppeng an an de Kasematten. D'Dréiaarbechte wäerten Ufank 2026 lassgoen."Nei Staffele vu Capitani a Marginal confirméiert: Op wat dierfe sech d'Fans vun de Lëtzebuerger Krimiserië freeën?" rtl.lu, 02.08.2025.

Soss
D'Serie ass a Schwaarz-Wäiss gedréint. Iwwerdeems d'Haaptfiguren, den Untersuchungsriichter  Albert Henrotin an de Brigadier Léon Clemens fiktiv sinn, sinn déi thematiséiert Fäll richteg geschitt, an Archivakten an Zeitungsartikele vun deemools sinn an d'Dréibuch agefloss." 'Marginal', die neue luxemburgische True-Crime-Serie." wort.lu, 05.04.2024.

De Budget vun de 4 éischten Episode louch bei knapps 4 Milliounen Euro, wouvun der 3 vum Film Fund Luxembourg bäigesteiert goufen.

Gedréint gouf ë. a. am Schlass Meesebuerg, am Gronn, an de Bock-Kasematten, zu Jonglënster, zu Biissen, an der Fiels, zu Réimech, zu Diddenuewen, zu Neufchâteau an am Musée Thillenvogtei.

Um Spaweck

Kategorie:Lëtzebuergesch Televisiounsserien